Mihai Mereuță. Un actor inconfundabil

Mihai Mereuță s-a născut la 29 noiembrie 1924 în comuna Santa Mare, județul Botoșani, într-o familie numeroasă, având nouă frați. A urmat liceul la Iași și Conservatorul George Enescu din capitala Moldovei, pe care l-a absolvit în 1948, iar în paralel, a studiat și Filozofia, devenind un țăran cu ceva școală după cum îi plăcea să se autodefinească. A debutat în 1948 pe scena Teatrului de Stat din Ploiești astăzi (Teatrul Toma Caragiu) în rolul cetățeanului turmentat din capodopera O scrisoare pierdută de Ion Luca Caragiale.

Remarcat de Marea Doamnă a Teatrului Românesc Lucia Sturdza Bulandra, în 1957 a fost adus la Teatrul Municipal București (astăzi Teatrul L. S. Bulandra), unde a jucat până la pensionare (în 1991). Dintre rolurile cele mai importante pe care le-a interpretat pe scena teatrului bucureștean, menționăm pe cele din piesele: Tineri căsătoriți caută cameră; Interviu; Opera de trei parale; Azilul de noapte; Cabala bigoților; Infidelitate conjugală; Mincinosul etc. După pensionare, a continuat să joace, ultimul său rol fiind în piesa Boabe de rouă pe o frunză de lotus în bătaia lunii de la Teatrul Național Ion Luca Caragiale din București.

De-a lungul timpului, Mihai Mereuță a fost distribuit și în numeroase filme românești, dintre care amintim: Erupția (primul, în 1957); Secretul cifrului; Telegrame; Setea; Străzile cu amintiri; Codin; Cartierul veseliei; Pădurea spânzuraților; Amintiri din copilărie; Mihai Viteazul; Haiducii lui Șaptecai; Facerea lumii; Asediul; Cu mâinile curate; Păcală; Tatăl risipitor; Cantemir; Pe aici nu se trece; Osânda; Tufă de Veneția; Marele singuratic;

Ecaterina Teodoroiu; Totul pentru fotbal; Ora zero; Ultima frontieră a morții; Iancu Jianu; Trandafirul galben; Masca de argint; Doi haiduci și-o crâșmăriță; Un studio în căutarea unei vedete; Liceenii și Liceenii rock’n roll etc. De asemenea a jucat și în nenumărate piese de teatru radiofonic. Din 1967 îl regăsim profesor de actorie la Institutul de Artă Teatrală și Cinematografică din București (IATC) îndrumând activitatea mai multor tineri, viitori actori, deveniți mai târziu nume importante ale scenei românești. În ultimii ani ai vieții, Mihai Mereuță a prezentat la TVR2 emisiunea Ferma, dedicată agriculturii.

Avea o figură inconfundabilă de om înțelept ,cu un surâs binefăcător, cu o voce blândă, ușor de recunoscut, plin de haz și de optimism, de un farmec și o naturalețe aparte. În viața de zi cu zi era un om serios, devotat profesiei și familiei, gata mereu să dea un sfat încurajator, la fel cum o făceau și eroii filmelor în care a jucat. Fiica sa, Măriuca Talpeș (fără nicio legătură de rudenie cu cunoscutul general și istoric Ioan Talpeș), nu i-a călcat pe urme, fiind un apreciat manager în domeniul educațional cu rezultate notabile în plan național și internațional, care împreună cu soțul ei, Florin Talpeș un reputat specialist în IT, a inițiat și dezvoltat proiectul Merito destinat promovării, susținerii și stimulării profesorilor performanți din țara noastră.

Mihai Mereuță a încetat din viață la data de 1 aprilie 2003 în Spitalul de Urgență din București din cauza unui stop cardiac, lăsând în urmă numeroase regrete și o carieră teatrală și cinematografică de excepție.

Horaţiu Măndăşescu

Contents